**Trimisul Tău**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trimisul Tău

...

Și dacă-n timpul vieții ne-am lepădat de Tine,

Spunându-ne că ești, dar ca și cum n-ai fi,

De unde îndurarea Puterilor Divine,

Dacă născuți în lume, părem a nu fi vii?

...

Dar de ne-ar duce gândul, o clipă, ca un fulger,

Către iertarea Ta, de-acolo, de pe cruce,

Poate că ne-ar atinge o aripă de înger,

Iar suferința poate, ni s-ar părea mai dulce!

..

Tu ne-ai cerut răbdarea și ne-ai iertat pe toți,

Și ne-ai spus că răbdarea ne-aduce Mântuirea,

Dar dintre noi niciunul văzându-Ți răstignirea,

Nu Te-a-ntrebat în lacrimi, Iisuse, Tu mai poți?

...

Când ne-ntrebau de Tine, le răspundeam uimiți,

Că noi n-am fost cu Tine, că nu Te-am cunoscut,

Apoi de-atunci Iisuse, tot timpul ce-a trecut,

Noi suntem pe Golgota, noi suntem răstigniți!

...

Poate că-n viața noastră vom simți o clipă,

Gândindu-ne la Tine, ca o străfulgerare

Că lângă noi e-un înger ce bate din aripă,

Trimis de Tine Doamne, ne fie de-alinare!